กระทรวงสาธารณสุข ขับเคลื่อนการแพทย์แผนไทยและสมุนไพรเพิ่มมูลค่าทางเศรษฐกิจ
สธ. ขับเคลื่อนการแพทย์แผนไทยและสมุนไพรเพิ่มมูลค่าทางเศรษฐกิจ สร้างความมั่นคงด้านสุขภาพ ศ.คลินิกเกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธารณสุข กล่าวในการตรวจเยี่ยมการดำเนินงานกรมการแพทย์แผนไทยและการแพทย์ทางเลือก ว่า ประเทศไทย ได้ขับเคลื่อนงานปฏิรูปประเทศ ด้านการแพทย์แผนไทยและสมุนไพรเพื่อเศรษฐกิจ โดยต้องการให้สมุนไพรไทย ภูมิปัญญาไทย เพิ่มมูลค่าทางเศรษฐกิจ และสร้างความมั่นคงด้านสุขภาพ สำหรับปี 2562 – 2565 จะเน้นให้ประชาชนเข้าถึงบริการการแพทย์แผนไทย ร้อยละ 20 มูลค่าผลิตภัณฑ์สมุนไพรเพิ่มขึ้นเป็น 360,000 ล้านบาท พร้อมผลักดันนวดไทยสู่มรดกโลก เพิ่มมูลค่าทางเศรษฐกิจ โดยพัฒนาวิชาการและหลักสูตรการศึกษา ส่งเสริมภูมิปัญญาการแพทย์แผนไทยและการแพทย์พื้นบ้านไทย พัฒนาคุณภาพมาตรฐานการบริการเป็นทางเลือกประชาชนในการดูแลสุขภาพ เชื่อมโยงในระบบบริการปฐมภูมิ จัดตั้งโรงพยาบาลแพทย์แผนไทยประจำภาค ยกระดับนวดไทยสู่สากล รวมทั้งอุตสาหกรรม สมุนไพรเพื่อเศรษฐกิจ ให้สมุนไพรไทยเป็นสินค้าที่ขายได้ในระดับโลก จัดทำ Big Data เชื่อมโยงข้อมูลทั้งระบบ ตั้งแต่ผู้ปลูก ผู้ผลิต ผู้บริโภค ตลาดกลางสมุนไพรที่มีคุณภาพมาตรฐาน ตลาดกลางสมุนไพรออนไลน์ อุตสาหกรรมสารสกัด เช่น บัวบก ขมิ้นชัน ฟ้าทะลายโจร ไพล และกระชายดำ สมุนไพร สร้างความเชื่อมั่นประชาชนต่อผลิตภัณฑ์สมุนไพรและบริการการแพทย์แผนไทย รวมทั้งเร่งผลักดันพระราชบัญญัติผลิตภัณฑ์สมุนไพร พ.ศ. ... ซึ่งจะเข้าสู่การพิจารณาของสภานิติบัญญัติแห่งชาติ เร็วๆ นี้ด้าน นพ.มรุต จิรเศรษฐสิริ อธิบดีกรมการแพทย์แผนไทยและการแพทย์ทางเลือก กล่าวว่า ขณะนี้อยู่ระหว่างการขับเคลื่อนสมุนไพรเพื่อเศรษฐกิจครบวงจร ตั้งแต่ต้นทาง พื้นที่ปลูกสมุนไพร 5,500 ไร่ ขณะนี้มีพื้นที่ปลูกแล้ว 3,370 ไร่ ต้องเป็นวัตถุดิบปลอดภัยและได้มาตรฐาน โดยคัดเลือกและพัฒนาสายพันธุ์ แปรรูปวัตถุดิบเพิ่มมูลค่า และทำสัญญาซื้อขายผลผลิตล่วงหน้ากับเกษตรกร  ,กลางทาง คือ ผลิตภัณฑ์สมุนไพรต้องมีคุณภาพ ใช้นวัตกรรมเพิ่มมูลค่า ลดต้นทุนการผลิต โดยส่งเสริมอุตสาหกรรมสารสกัด การวิจัยนวัตกรรม จัดศูนย์ให้คำปรึกษาและส่งเสริมผู้ประกอบการ และปลายทาง เน้นส่งเสริมการตลาดทั้งในประเทศและต่างประเทศ ช่วยสร้างรายได้เข้าประเทศ กว่า 500 ล้านบาท โดยการจับคู่ทางธุรกิจกับต่างประเทศ เปิดร้านค้าสมุนไพรในเมืองสมุนไพร จัดทำมาตรฐานคุณภาพผลิตภัณฑ์เพื่อการรับรองคุณภาพ ทั้งหมดก็เพื่อสร้างให้ไทยเป็นศูนย์กลางสมุนไพรของโลก ให้ได้ในปี 2580